‘Boer soek ŉ vrou’ kry nuwe aanbiederMinki en haar man, Ernst. Foto: Instagram via Minki van der Westhuizen Kykers van die gewilde kykNET-televisiereeks Boer soek ŉ vrou kan binnekort ŉ nuwe aanbieder van dié program in hul TV-kamers verwag. kykNET het pas aangekondig die TV-aanbieder en model Minki van der Westhuizen neem in die volgende reeks die leisels by Nadia Beukes oor. Sy sal die vierde aanbieder van dié gewilde program wees wat reeds by sy negende seisoen gaan draai. Nadia gaan glo meer akteurswerk doen en gaan onder meer in die televisiereeks Getroud met rugby begin speel. Minki het in Desember verlede jaar saam met haar man, Ernst Joubert, en hul twee kinders, Katerien (2) en Elise (1), teruggekeer na Suid-Afrika. Sy het aan kykNET vertel sy is opgewonde oor die nuwe uitdaging. “’n Werklikheids-TV-program is iets heeltemal nuut vir my, maar ek sien baie uit om al die nuwe mense te ontmoet, die nuwe uitdaging aan te pak en deel te vorm van hierdie groot en suksesvolle produksie.”